Tekniċi tal-Enemalta akkumpanjati mill-Pulizija bdew jaqtgħu l-provvista tal-elettriku fil-kmamar tal-Armier u fil-bajja ta’ San Tumas li m’għandhomx servizz skont il-liġi jew ma applikawx fl-iskema biex ikollhom arlogg temporanju tal-elettriku. L-iskema għall-arloggi temporanji għalqet erbat ijiem ilu. Sitt timijiet ta’ tekniċi tal-Enemalta akkumpanjati minn uffiċċjali tal-Pulizija wettqu spezzjonijiet fl-Armier, limiti tal-Mellieħa, u fil-bajja ta’ San Tumas, limiti ta’ Wied il-Għajn, fejn qatgħu provvista tal-elettriku fil-kmamar fejn is-sidien kienu qed jisirqu l-elettriku tvm.com.mt segwa ħidmet it-tekniċi tal-Enemalta li daru l-kmamar li hemm u mxew mal-pjanti li ndikaw min għandu l-elettriku regolarizzat u min m’għandux.  Matul il-ġurnata, l-Enemalta qatgħet 100 konnessjoni suspettati li huma illegali. F’nofs Ottubru, l-Enemalta ħabbret li għal perjodu ta’ xahar kienet se tilqa’ applikazzjonijiet għal installazzjoni tal-arloġġi tad-dawl biex tingħata provvista temporanja tal-elettriku fil-kmamar tal-Armier u tal-bajja ta’ San Tumas. F’kummenti lil tvm.com.mt, iċ-Chairman Eżekuttiv tal-Enemalta, Frederick Azzopardi, spjega li r-rejd kienu kontra sitwazzjonijiet abbussivi. Frederick Azzopardi, Chairman Eżekuttiv tal-Enemalta qal ma’ tvm.com.mt li l-Enemalta ħarġet skema fejn kull min ma kellux provvista tal-elettriku dan seta’ japplika. L-iskema għalqet il-Ħamis li għadda. Qal li wara raw kull min kellu account regolari u kull min applika u dawk li ma applikawx qed idurhom biex jaraw li jaqtghu l-provvista tal-elettriku li mhix regolari. Is-Sur Azzopardi spjega li l-provvista temporanja tal-elettriku ma tagħtix lill-applikant xi dritt jew titlu ta’ ebda natura fuq il-proprjetà. Min applika għal dan is-servizz temporanju intalab iħallas miżata ta’ €460 u depożitu ta’ €1,000 fuq il-konsum. L-elettriku f’dawn il-kmamar jitħallas skont it-tariffi domestiċi. Is-servizz temporanju jiġi mġedded kull sena bi ħlas addizzjonali ta’ €230 fis-sena u l-kontijiet pendent. L-Enemalta żammet ukoll id-dritt li ttemm ħesrem il-provistà tal-elettriku f’każ li l-awtoritajiet jordnaw it-tneħħija tal-istruttura bi provvista elettrika. L-Inġinieri Azzopardi qal li l-attakk fuq is-serq tal-elettriku mill-Enemalta mhux biss fejn jidħol boathouses imma madwar Malta u Għawdex kollu. Qal li r-riżultati huma sodisfaċenti u fil-gimgħat li ġejjin se jkunu qed iħabbru r-riżultati miksubin. L-Enemalta wissiet li jekk il-klijenti, jew persuni oħra f’isimhom, jinqabdu jagħmlu xi irregolarità fil-provvista tal-elettriku, jew jekk jagħtu provvista lil kmamar oħra, l-Enemalta twaqqaf is-servizz mill-ewwel.